Kivonat

NEMESVÁMOS KÖZSÉG ÖNKORMÁNYZATA KÉPVISELŐ-TESTÜLETÉNEK

 **24/2015. (IX. 18.) RENDELETE AZ ÖNKORMÁNYZAT**

**SZERVEZETI ÉS MŰKÖDÉSI SZABÁLYZATÁRÓL**

**15. A döntéshozatal**

**11. A képviselő-testület döntéshozatala**

**36. §** A képviselő-testület a szavazati arányok jegyzőkönyvi rögzítése mellett alakszerű, számozott határozat nélkül dönt:

a) a napirendi javaslatról, a sürgősségi indítvány napirendre tűzéséről,

b) a titkos szavazás, a név szerinti szavazás elrendeléséről,

c) módosító, kiegészítő javaslatokról,

d) a tájékoztató jelentés tudomásulvételéről, továbbá

e) az interpellációra adott válasz elfogadásáról.

**37. §** A Magyarország helyi önkormányzatairól szóló törvényben meghatározottakon túl minősített többség szükséges a következő esetekben:

a) gazdasági program elfogadása,

b) hitelfelvétel,

c) gazdasági társaság alapítása, gazdasági társaságba történő belépés,

d) elismerő díj, díszpolgári cím adományozása, valamint

e) helyi népszavazás elrendelése, amennyiben annak kitűzése nem kötelező.

**38. §** (1) A képviselő-testület tagjai „igen” vagy „nem” szavazattal szavaznak. A szavazás során tartózkodni nem lehet. A nyílt szavazás kézfelemeléssel történik.

(2) A szavazatok összeszámlálását az ülés vezetője végzi, aki köteles a szavazást egy alkalommal bármelyik önkormányzati képviselő kérésére megismételtetni abban az esetben, ha a szavazás eredményét tekintve kétség merül fel.

(3) Választás, kinevezés, vezetői megbízás esetén, amennyiben több jelölt van, a szavazás a jelöltek névsora alapján történik azzal, hogy egy önkormányzati képviselő „igen” szavazatot csak egy jelöltre adhat.

**39. §** (1) Titkos szavazás rendelhető el azokban az ügyekben, amelyeket a képviselő-testület zárt ülésen tárgyal vagy tárgyalhat. Ha a titkos szavazást törvény nem teszi kötelezővé, azt bármelyik önkormányzati képviselő indítványozhatja.

(2) A titkos szavazás lebonyolítására a képviselő-testület 3 fős eseti bizottságot hoz létre. A képviselő-testület a bizottság létrehozásáról számozott, alakszerű döntést hoz.

(3) A bizottság gondoskodik a szavazólapok elkészítéséről, amelyeken a [38. § (3) bekezdés](https://or.njt.hu/eli/v01/430289/r/2015/24#SZ38.@BE(3)) szerinti személyi kérdésekben a jelöltek neveit ABC sorrendben, egyéb esetekben a határozati javaslatot köteles feltüntetni. A szavazólapon „igen” és „nem” szavazat leadására szolgáló kört kell elhelyezni. A szavazólapon fel kell tüntetni a szavazás napját, tárgyát és az önkormányzat hivatalos bélyegzőjének lenyomatával kell ellátni.

(4) Érvényesen szavazni tollal, valamelyik körbe tett egymást metsző két vonallal lehet.

(5) A titkos szavazás borítékba helyezett szavazólapon, külön szavazó helyiség és urna igénybevételével történik.

(6) Érvénytelen a szavazat, ha

a) azt nem a hivatalos szavazólapon adták le,

b) azt nem a [(4) bekezdés](https://or.njt.hu/eli/v01/430289/r/2015/24#SZ39.@BE(4))ben meghatározott módon adták le,

c) a szavazólap nem tartalmaz szavazatot,

d) a szavazólap egynél több „igen” szavazatot tartalmaz, valamint

e) a szavazólapot nem helyezték el az urnában.

**40. §** (1) A szavazás lebonyolítását végző eseti bizottság a titkos szavazásról külön jegyzőkönyvet vesz fel, amely tartalmazza:

a) a szavazás napját, megkezdésének és befejezésének időpontját,

b) a szavazás tárgyát,

c) a szavazásban részt vett képviselők számát,

d) a leadott érvényes és érvénytelen szavazatok számát, továbbá

e) az eseti bizottság elnökének és tagjainak nevét és aláírását.

(2) A titkos szavazás eredményét a bizottság elnöke ismerteti a képviselő-testületi ülésen.

(3) A titkos szavazással hozott döntést a képviselő-testületi ülésről készült jegyzőkönyvben számozott, alakszerű határozatba kell foglalni.

**41. §** (1) Név szerinti szavazást kell elrendelni a Magyarország helyi önkormányzatairól szóló törvényben foglalt eseteken kívül a [37. §](https://or.njt.hu/eli/v01/430289/r/2015/24#SZ37.) szerinti döntésekhez, amennyiben a név szerinti szavazást bármelyik önkormányzati képviselő javasolja és legalább még egy önkormányzati képviselő csatlakozik a kezdeményezéshez.

(2) Név szerinti szavazás esetén a polgármester ABC sorrendben felolvassa a jelenlévő önkormányzati képviselők nevét, akik a nevük elhangzásakor „igen” vagy „nem” szavazatot adnak.

(3) A jegyző a képviselő-testület névsorát tartalmazó íven a név mellett feltünteti az önkormányzati képviselő szavazatát, majd átadja a névsort a polgármesternek.

(4) A szavazás eredményét a polgármester állapítja meg és hirdeti ki.

(5) A név szerinti szavazás tényét rögzíteni kell a képviselő-testületi ülésről készített jegyzőkönyvben és a jegyző által hitelesített névsort a jegyzőkönyv mellé kell csatolni.